b'\n_START_ARTICLE_\nSalaattikirva\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nSiivett\xc3\xb6m\xc3\xa4t yksil\xc3\xb6t ovat kiilt\xc3\xa4v\xc3\xa4pintaisia, vaalean vihreit\xc3\xa4 tai punertavia ja is\xc3\xa4nt\xc3\xa4kasvin vaihdon j\xc3\xa4lkeen niiden selk\xc3\xa4puolella on tummia kuvioita. Takaruumiin jaokkeissa on tummia poikkijuovia. Takaruumiin k\xc3\xa4rjen cauda on pitk\xc3\xa4 ja vaalea. Raajat ja vaharauhasputket ovat vaaleat, raajat ovat kuitenkin nivelkohdista tummat ja vaharauhasputkien k\xc3\xa4rjet samoin. Takimmaisen raajaparin nilkan ensimm\xc3\xa4ises\xc3\xa4 jaokkeessa on kolme karvaa. Siivekk\xc3\xa4ill\xc3\xa4 yksil\xc3\xb6ill\xc3\xa4 on selke\xc3\xa4\xc3\xa4 tummaa kuviointia. Ruumiin pituus 1,3\xe2\x80\x932,7 mm._NEWLINE_Kromosomiluku 2n=12.\n_START_SECTION_\nLevinneisyys\n_START_PARAGRAPH_\nSalaattikirva on levinneisyydelt\xc3\xa4\xc3\xa4n kosmopoliitti. Suomessa laji on tavattu suuressa osassa maata pohjoisinta Lappia my\xc3\xb6ten.\n_START_SECTION_\nElinymp\xc3\xa4rist\xc3\xb6 ja elintavat\n_START_PARAGRAPH_\nSalaattikirvan prim\xc3\xa4\xc3\xa4ri-is\xc3\xa4ntin\xc3\xa4 toimivilla herukoilla kirvat el\xc3\xa4v\xc3\xa4t pienin\xc3\xa4 kolonioina versojen k\xc3\xa4rkiosissa sek\xc3\xa4 nuorten, rullalle kiertyneiden lehtien pinnoilla. Kes\xc3\xa4n aikana tapahtuu is\xc3\xa4nn\xc3\xa4nvaihto, jossa sekund\xc3\xa4\xc3\xa4ri-is\xc3\xa4ntin\xc3\xa4 toimivat varsin monet ruohovartiset kasvit ainakin asteri-, ristikukkais-, ratamo-, naamakukkais- ja koisokasvien heimoista. Taloudellisesti merkitt\xc3\xa4vi\xc3\xa4 is\xc3\xa4nti\xc3\xa4 ovat salaatit ja sikurit. Salaattikirva kykenee el\xc3\xa4m\xc3\xa4\xc3\xa4n hyvin my\xc3\xb6s kasveilla, joissa on tahmeita karvoja. Lis\xc3\xa4\xc3\xa4ntyminen on neitseellist\xc3\xa4, kunnes syksyll\xc3\xa4 herukkapensaisiin palanneet kirvat tuottavat suvullisesti lis\xc3\xa4ntyv\xc3\xa4n sukupolven. Muna on talvehtiva el\xc3\xa4m\xc3\xa4nvaihe._NEWLINE_Salaatin p\xc3\xa4\xc3\xa4tyess\xc3\xa4 sekund\xc3\xa4\xc3\xa4ri-is\xc3\xa4nn\xc3\xa4ksi kirvat aiheuttavat lehtien kasvuh\xc3\xa4iri\xc3\xb6it\xc3\xa4 sek\xc3\xa4 lehtien kalpeutta. Lis\xc3\xa4ksi salaattikirva levitt\xc3\xa4\xc3\xa4 ainakin nelj\xc3\xa4\xc3\xa4 kasvien virustautia, joista ainakin salaatin mosaiikkivirus on taloudellisesti merkitt\xc3\xa4v\xc3\xa4.\n_START_SECTION_\nRavintokasvit\n_START_PARAGRAPH_\nPrim\xc3\xa4\xc3\xa4ri-is\xc3\xa4nti\xc3\xa4 ovat herukat (Ribes), sekund\xc3\xa4\xc3\xa4ri-is\xc3\xa4nti\xc3\xa4 muiden muassa asterikasvit (Asteraceae), ristikukkaiset (Brassicaceae) sek\xc3\xa4 koisokasvit (Solanaceae).'